**Наставном и научном већу**

**Филозофског факултета у Београду**

Изабрани одлуком Изборног већа Филозофског факултета у Београду од 15. новембра 2018. године у Комисију за избор колегинице др Мире Радојевић, ванредног професора на Одељења за историју, у звање **редовног професора** за ужу научну област **Историја Југославије** са пуним радним временом, на неодређено време**,** слободни смо да поднесемо следећи

**Р Е Ф Е Р А Т**

Колегиница Мира Радојевић рођена је 1959. године у Новим Карловцима. У месту рођења завршила је основну школу. Гимназију је похађала у Инђији. Студије историје на Филозофском факултету у Београду уписала је 1978, а дипломирала је 1985. године са највишом просечном оценом у својој генерацији 9,66. Постдипломске студије је окончала 1992. године одбранивши веома запажену магистарску тезу *Удружена опозиција 1935‒1939. године.* Магистарски рад је објављен као посебна монографија 1994. године. На истом факултету, с подједнаким успехом, 2004. године одбранила је докторску дисертацију под називом *Божидар В. Марковић (1974‒1946). Политичка биографија*.

У периоду од децембра 1986. до маја 1996. године колегиница Радојевић је радила као истраживач сарадник у Институту за савремену историју у Београду. Маја 1996. године изабрана је за асистента на предмету Историја Југославије и од тада је у радном односу на Одељењу за историју Филозофског факултета у Београду. Године 2007. године колегиница др Мира Радојевић је изабрана у звање доцента на предмету Историја Југославије, а 2014. у звање ванредног професора.

Стручна интересовања колегинице Радојевић превасходно су усмерена ка проучавању историје југословенске идеје, Првог и Другог светског рата, државно-правног уређења Југославије, спољне политике, демократије и парламентаризма, српског питања, српско-хрватских односа, интелектуалних и политичких елита, грађанских странака, послератне југословенске емиграције, додирних тачака историографије и књижевности. Хронолошки посматрано, њена стручна интересовања и истраживања обухватају цео ХХ век. У њиховом је средишту занимање за судбину појединца, али и читавих генерација стасалих на преломницама епоха обележених ратовима и идеологијама. Поуздану изворну основу за своје радове колегиница Радојевић је проналазила у историјској грађи, похрањеној у фондовима и збиркама више домаћих и страних архива и библиотека. Њене радове одликује и добро познавање објављених историјских извора, штампе, периодике, историографске, правне и политиколошке литературе, као и публицистике. Бриљантан стил писања издваја је из круга историчара генерације којој припада.

Колегиница Радојевић се први пут огласила у стручној периодици 1985. године. До избора у звање доцента објавила је једну монографију (*Удружена опозиција 1935‒1939*, Београд 1994, стр. 257), 29 научних радова, два стручна рада (*Приче из ХХ века. Радна свеска из историје за 8. разред основне школе*, коаутор Љ. Димић, Нови Сад 2002; *Приче из ХХ века. Радна свеска из историје за 4 разред гомназије*, коаутор Љ. Димић, Нови Сад 2002) и шест приказа, а са саопштењима је учествовала на 12 међународних и домаћих научних скупова.

Научни биланс колегинице Радојевић, у периоду после избора у звање доцента (2007), више је него импресиван. Чине га три књиге: изузетно запажена и од стручне публике високо вреднована научна студија *Научник и политика. Политичка биографија Божидара В. Марковића 1874‒1946* (Београд 2007, стр. 435), као и две монографије које су изашле из штампе после реизбора у звање доцента: *Милан Грол* (Београд 2014, стр. 320) и *Србија у Великом рату 1914‒1918. Кратка историја,* (коаутор Љ. Димић, Београд 2014, стр. 298), потом 40 научних радова, објављених у међународним и домаћим научним часописима и зборницима радова (од реизбора у звање доцента објављено је 30 радова), 50 одредница у *Српској енциклопедији* (све су објављене после реизбора у звање доцента), осам биографија у *Српском библиографском речнику* (пет објављених после реизбора за доцента), један стручни рад (*Кратка историја Срба*, *Хронологија*, коаутори Т. Живковић и М. Шуица, Београд 2011) и пет приказа (два објављена после реизбора за доцента). За издавачку кућу „Klett“ написала је уџбеник *Историја за трећи разред Гимназије природно-математичког смара и четврти разред гимназије друштвено-језичког смера* (стр. 385), који је на основу одобрења Министарства просвете, науке и технолошког развоја Републике Србије и даље у употреби. Колегиница др Мира Радојевић је од избора у звање доцента учествовала са саопштењима на 26 домаћих и међународних научних скупова. Била је поуздани рецензент више монографија и зборника радова.

Монографија *Научник и политика. Политичка биографија Божидара В. Марковића 1974-1946* (Београд 2007, стр. 435) представља успели покушај да се на примеру политички ангажованог научника посматра судбина читавог једног нараштаја и сагледа утицај интелектуалног круга који је обликовао српску и југословенску политику у последњим годинама ХIХ и првој половини ХХ века. Колегиница Радојевић је пратила сложене друштвене појаве везане за политичка убеђења и учинак једне генерације српских интелектуалаца, вредновала карактеристике епоха које су трајно обликовале и обележиле читаве нараштаје и покрете, уочавала препознатљив траг који су време и политика утиснули у животе појединаца, нације и државе. Идеје, узори и обрасци политичког понашања, генерацијски сензибилитети о којима пише, преплетени са мноштвом догађаја из сфере личног и везаног за Божидара В. Марковића, веома пластично осликавају кључне преломнице историје Србије и Југославије и чине видљивијим процесе дугог трајања и сложеног карактера који су обележје ХХ век. Истраживање је показало у којој је мери и на који начин Божидар В. Марковић учествовао у кључним догађајима српске и југословенске историје – од протеста против диктаторске владавине Милана и Александра Обреновића, Ивандањског атентата, формирања и идеолошког обликовања српских и југословенских политичких странака, преко прихватања југословенске идеје, Фидрјунговог процеса, Југословенског одбора, Српског пресбироа у Женеви, Југословенске демократске лиге, Конференције мира у Паризу, специјалних мисија које је обављао за српску владу у Првом светском рату, до учешћа у свим српско-хрватским покушајима споразума у годинама 1918‒1941, ангажмана у влади Душана Симовића и мисије владе Краљевине Југославије у САД у Другом светском рату.

После реизбора у звање доцента, колегиница др Мира Радојевић је објавила монографију *Милан Грол* (Београд 2014, стр. 340). У питању је успели покушај да се научно протумачи политичка делатност Милана Грола током четири различита периода (епохе), који су обележили његов и животе генерације којој је припадао. Колегиница Радојевић је изложила богату политичку делатност Милана Грола током Првог светског рата, у раздобљу између светских ратова, у Другом светском рату и у периоду који је уследио после његовог окончања. Показало се да су историјске околности пресудно утицале да сваки од наведених периода у политичком ангажману Милана Грола одише бројним посебностима, али и да целокупно бављење политиком сведочи о интелектуалцу и политичару који није одступао од основних принципа усвојених у младости, не одричући се од идеала и настојећи да остане веран себи, а поштен према околностима и савременицима. Ауторка је веома упечатљиво указала на комплексне интелектуалне и емотивне светове које је Милан Грол стварао у себи и неминовне сударе које приватност интелектуалца и истакнутог актера политике има са стварношћу. Садржај књиге, коју чине поглавља „Пред искушењима Првог светског рата“ (стр. 26‒89), „Страначки идеолог“ (90‒191), „Између српства и југословенства“ (192‒273) и „Против ветрењача“ (274‒321), разоткрива у којој је мери Милан Грол био захтеван према себи, али и својој околини. У сталном преиспитивању, понекад противуречан, перманентно мисаон и речит, како показује ово истраживање, уз шарм и енергију, надасве је поседовао интелектуалност која је импресионирала савременике. Служећи истини, високог личног морала и самодисциплине, са осећањем личног позива и дужности, настојао је да као национални радник мења погледе српских политичара на политику, културу, друштво и улогу државе. У питању је историографско штиво које обилује филигранским анализама, јасном мишљу, разумевањем кључних проблема једног времена, високим литерарним стилом и задивљујућим научним имагинацијама.

Већ избор теме и идентификовање процеса о којима колегиница Радојевић пише у књигама посвећеним политичкој делатности и приватности Божидара Марковића и Милана Грола ставља на дневни ред српске историографије широки тематски круг питања везаних за наша скромна знања о људима који испуњавају историју, изнедрују идеје и носе процесе, а чији нам животи измичу, удући да улога и ангажман остају недовољно уочени. Како реконструисати животе који су премостили више различитих епоха, а притом остали забележени „само у траговима“, једно је од питања на које, и у методолошком смислу, ова књиге нуде вредне одговоре. Колегиница Радојевић вреднује политички учинак читавих генерација и делатност „кругова“ истомишљеника који сазревају у истим околностима (хетерогене групе мислећих људи), идентификује кључна питања и проблеме које је пред један нараштај поставила историја, уочава значај постојећих институција, мери утицај доминатних идеја, појава и схватања. Такав приступ представља допадљив методолошки образац за истраживање личности и њихове улоге у историји. И у том смислу књига *Милан Грол* колегинице др Мире Радојевић нова је и инспиративна.

После реизбора у звање доцента колегиница Радојевић је објавила и монографију *Србија у Великом рату 1914‒1918. Кратка историја* (коаутор Љ. Димић, Београд 2014, стр. 298). У наведеној књизи аутор је прва три поглавља. У питању је покушај супротстављања видним настојањима да поуздана знања о Првом светском рату на Балкану буду потиснута и обезвређена ненаучним тумачењима, која настају под утицајем политичког чиниоца, имајући за циљ промену историографске перспективе, наметање нове слике епохе Великог рата, његових узрока и повода, виновника и жртава, резулатата и последица. У питању је синтеза прибраних знања која баштини превасходно српска, али и савремена европска историографија о Првом светском рату и улози коју је Србија играла у годинама 1914‒1918. О интересовањима ауторке речито сведочи композициони рељеф монографије који поред предговора чини шест маркантних поглавља и закључак. У првом поглављу, насловљеном *Од Берлинског конреса до Сарајевског атентата*, колегиница Радојевић је представила историјски контекст унутар кога је Србија остварила свој државни, политички, војни, економски и културни успон. У тим деловима текста такође је указала на сложени однос младе балканске земље, каква је била Србија, са европским царевинама, Немачком и Аустроугарском, које су у настојању да посегну за светском моћи и остваре статус империјалних сила тежиле рату, планирале га и биле његови виновници. У другом поглављу монографијеобрађен је почетак Великог рата. Посебну пажњу у том делу текста ауторка је посветио Сарајевском атентату и Јулској кризи, стању на европским фронтовима, великим биткама и победама које је Србија остварила у 1914. години, односу са савезницима, сазревању државног програма Србије. Треће поглавље књиге посвећено је ратној 1915. години. Пратећи општи контекст ратних дешавања на европским фронтовима ауторка је у наведеном поглављу темељно обрадила месеце мира и рата у 1915. години, повлачење преко Албаније и опоравак српске војске на Крфу, као и прилике и свакодневни живот у окупираној Србији. На страницама киге *Србија у Великом рату 1914‒1918. Кратка историја* могу се пратити ослободилачки напор и херојски подвизи путем којих је српски народ сачувао своју државу и на крају Првог светског рата учинио да она прерасте у нову југословнску краљевину. Проблеми са којима се у тим годинама суочавао, како показује и ова студија, најчешће су по обиму и својој сложености премашивали његову објективну снагу, претили пропашћу, тражили непримерене жртве, али му и омогућили да обезбеди часно место у историји савремене Европе.

Научни радови колегинице др Мире Радојевић, објављени после избора у звање доцента, поред тога што се међусобно прожимају и концептуално чине јединство, могу бити груписани у више тематских целина. Прву од њих чине радови посвећени изучавању југословенске политичке емиграције после Другог светског рата и односу представника грађанских политичких партија према новој комунистичкој власти и југословенској држави. Том тематском кругу припада осам радова. Истраживачки резултати колегинице Радојевић презентовани у следећим радовима: „О федерализацији Југославије 1945. године“,*Дијалог повјесничара – историчара, Зборник радова са међународног научног скупа одржаног 26-28. септембра 2003. у Задру*, књ. 8, Загреб 2005, стр. 203‒218; „Српска политичка емиграција после Другог светског рата**“**, *Велике силе и мале државе у Хладном рату 1945-1955. Случај Југославије, Зборник радова са међународног научног скупа одржаног 3-4. новембра 2003. у Београду*, Београд 2005, стр. 265-274; „Савез Ослобођење (1949-1990)“, *Дијалог повјесничара – историчара, Зборник радова са међународног научног скупа одржаног 4-7. новембра 2004. у Вршцу*, књ. 9, Загреб 2005, 381-396; „Милован Ђилас и српска политичка емиграција (1954-1995)“*Токови историје*, 2007, 4, стр. 118-135. Наведени радови указују у којој је мери и на какав начин нова комунистичка власт настојала да питање државног уређења разреши у складу са сопственим виђењима „демократских“ и „федералних“ принципа и скрећу пажњу на отпор који су таквом типу државног уређења пружали представници српске и југословенске политичке емиграције и странке српске грађанства. Истом тематском кругу припадају и радови које је колегиница Радојевић објавила после **реизбора** у звање доцента: „Живети и радити у емиграцији. Савез `Ослобођење` (1949-1990)“, у: *Југославија у хладном рату. Прилози истраживањима*, Београд 2010, стр. 97-110; „Југословенска политичка емиграција и дисиденство у Југославији (Подршка савеза `Ослобођење` демократској опозицији“ у: *Disidenstvo u suvremenoj povjesti,* Zagreb 2010, str. 271-291; „Југословенска послератна емиграција и Јосип Броз Тито, Наша реч о сукобу са ИБ-ом 1948-1949“, *Тито – виђења и тумачења, зборник радова*, Београд 2011, стр. 101-116; „Милан Гавриловић о идеји Балканске заједнице 1941-1945“, *Наша прошлост*, зборник радова, 13, Краљево 2012, стр. 175-187. У наведеним радовима колегиница Радојевић је показала на који је начин део интелектуалне, демократске и југословенски опредељење претежно српске емиграције сагледавао прилике у југословенској држави, вредновао потезе власти, тумачио политику Јосипа Броза Тита, посматрао сукоб са Информаионим бироом у контексту могућег пораза комунизма у Југославији и свету. Анализирана је делатност „мислеће мањине“, која се у емиграцији залагала за демократску обнову Југославије, међунационални споразум југословенских народа, сарадњу балканских држава, „ослобођење“ од националних искључивости. Истраживања су „отворила“ бројна питања везана за однос политичке емиграције и југословенске државе, указала на могуће начине решавања конкретних политичких и економских проблема у земљи, скренула пажњу на суштину „погледа“ који су стизали „са стране“, разоткрила сложене односе између српске и хрватске емиграције и друго.

Другу тематску целину чини 10 радова, насталих после избора и реизбора у звање доцента. У питању су текстови који се тичу кључних друштвених питања, српско-хрватских односа, јавне делатности и приватности политичких и интелектуалних елита. У ту групу, сасвим условно, могу бити сврстани следећи научни радови:„Сведочанства о Народној одбрани“, *Војноисторијски гласник*, 2004, 1-2, стр. 109-135;„Врбаска бановина у време шестојануарског режима (државно-правне расправе*)“****,*** *Светислав – Тиса Милосављевић,* *Зборник радова са округлог стола „Светислав Тиса Милосављевић“ одржаног 16. октобра у Бањалуци*, Бањалука 2006, стр. 37-48;„Не заборавити и мерити. Милан Грол (1876-1952) и његов круг“**,** *Приватни живот код Срба у двадесетом веку*, Београд 2007, стр. 411-443;„Ивањдански атентат и млађа интелигенција. Случај Божидара В. Марковића“, *Мешовита грађа*, Београд 2007, бр. 28, стр. 203-224. У наведеним текстовима може се сагледати део јавне делатности Јована Скерлића и водећих српских писаца и интелектуалаца око настанка и деловања организације „Народна одбрана“, уочити доминантне политичке идеје, убеђења и морал више политичких генерација, регистровати политички сукоби и ставови главних актера политичких борби о кључним питањима функционисања и опстанка српске и југословенске државе (територијално, национално, династичко, економско, културно...). Истом тематском кругу припадају и радови које је др Мира Радојевић објавила после **реизбора** у звање доцента: „Божидар Божа Марковић и Хрвати“, у: *Serbo-croat relations: political cooperation and national minorites*, Сремска Каменица 2009, стр. 21-29; „Хрватске аспирације на Срем и целу Војводину“, *Летопис Матице српске*, бр. 6, јун 2009, стр. 1292-1309; „Неколико слика из сарадње Милана Ракића и Милана Ћурчина“ у: *Хрватско-српска сарадња у политици и култури, Трећи међународни научни скуп о хрватско-српским односима у Голубићу 2010*, Нови Сад 2010, стр. 9-27; „Милорад Драшковић у Првом светском рату“, *Наша прошлост, зборник радова,* 11, Краљево 2010, стр. 9-30; „Емигрантска влада Краљевине Југославије о страдању Срба у Независној Држави Хрватској (1941-1943) – Погледи и залагања Милана Грола“, *Глас* СDXX САНУ, Одељење историјских наука, књ. 16, Београд 2012, стр. 465-494; „Сима Марковић против `Обзнане` (1920-1921)“, у: *Друштвено-политичка и научна мисао и делатност Симе Марковића*, Београд 2013, стр. 91-115. У наведеним радовима анализиран је однос појединца према нацији, међунационалним односима и заједничкој држави. Сагледани су јавни рад, политички ставови и приватни ангажман више појединаца и читавих „кругова“ мислећих људи везаних за реализацију југословенске идеје, српско-хрватско зближење и сарадњу у сфери културе и политике, репресију према „класном непријатељу“, идеју демократије.

Трећој тематској групу радова, коју је колегиница Радојевић објавила после избора и реизбора у звање доцента, припадају они који имају методолошки и историографски карактера, а садржајно су везани за историју југословенске државе. У питању је укупно 11 радова: „Још једном о уџбеницима историје“, *Токови историје*, 2006, 3, стр. 193-199; „Биографије у српској историографији“, *Токови историје*, 2007, 1-2, стр. 191-201;„Династија Карађорђевић у дневницима и сећањима самосталаца“, *Нововековне српске династије у мемоаристици, Зборник радова са научног скупа одржаног 28-29. маја 2007. у Београду*, Београд 2007, стр. 181-200; „Биографије и њихови извори“, *Зборник радова са стручних скупова секције историчара Музејског друштва Србије*, Крагујевац – Београд – Краљево 2008, стр. 79-83; „Stereotipi o jugoslovenstvu“, *Myths and Stereotypes of The Nationalism and Communism in Ex Yugoslavia. Zbornik radova sa medjunarodnog naučnog skupa održanog 9. maja 2008. u Novome Sadu*, Novi Sad 2008, str. 43-52. Ауторка у њима њима, на основу властитих истраживачких искустава, пише о тешкоћама које прате фундаментална историографска истраживања, проговара о новинама у приступу прошлости и разумевању историје, указује на правце развоја савремене историјске науке, заговара стручни дијалог као пут који води разрешењу постојећих стручних контроверзи. Од посебне је важности идентификовање митова и стереотипа који „жилаво“ опстају насупрот проверљивим историографским знањима о историји југословенске идеје и југословенске државе. Овом тематском кругу припадају и научни радови које је колегиница Радојевић објавила после реизбора у звање доцента: „Стереотипи о југословенству“, *Myths and Stereitypes of the Nationalism and Comunism in ex Yugoslavia*, Нови Сад 2008, стр. 43-52; „Колективно сећање није у кризи“, *Летопис Матице српске,* бр.6, децембар 2009, стр 964-968; „Други светски рат у савременој историографији“, у: *Домети српске и европске историографије у последње две деценије (1900-2009),* Београд 2010, стр.211-220; „Распад Југославије у уџбеницима историје“, *Српско-хрватски односи у ХХ веку – двадесет година од почетка рата, зборник радова,* Нови Сад 2011, стр. 211-221; „Библиотека `Политика и друштво` (1937-1941)“, у: *Наука и политика*, *Зборник радова са научног скупа (Пале, 22-23, мај 2010),* књ. 5, том 1, Пале 2011, стр. 589-605; „Савремена српска историографија о југословенско-совјетским односима у Другом светском рату“, *Српско-руски односи од почетка XVIII до краја XX века*, Српска академија наука и уметности, Научни скупови, Књига CXXXVI, Одељење историјских наука, Београд 2011, стр. 205-218. У средишту интересовања ауторке је криза националне и политичке мисли која је захватила српски народ у последњој деценији 20. века, утицала на „повратак“ прошлости који није увек био критички и рационалан, остављајући препознатљив траг у савременој историографији и уџбеничкој литератури.

Целину за себе у научном ангажману колегинице Радојевић представљају радови посвећени спољној и унутрашњој политици југословенске државе (4 научна рада). Када је у питању историја спољнополитичких односа које је српска и југословенска држава успостављала са својим суседима, европским државама и великом силама нужно је скренути пажњу на следеће радове објављене после реизбора у звање доцента: „Емигрантска влада Краљевине Југославије о југословенско-совјетским односима (Поглед Милана Гавриловића)“, у: *Ослобођење Београда 1944, Зборник радова,* Београд 2010, стр. 31-51; „О идеји српско-бугарског јединства током Првог светског рата (Прилог проучавању)“, *Први светски рат и Балкан – 90 година касније, тематски зборник радова*, Београд 2011, стр. 19-32; „Српско-чешка сарадња током Другог светског рата (Прилог проучавању)“, *Од Мораве до Мораве II. Из историје спско-чешких односа (Od Moravy k Morave II. Z historie česko-srbskych vztahu),* Нови Сад 2011, стр. 141-159; „Предговор“ у: *Извештаји Министарства иностраних послова Краљевије Југославије за 1935. годину*, књ. VI, пр. Н. Петровић, Београд 2011, стр.V-XVIII. У њима је ауторка темељно истражила и прецизно презентовала варијанте јужнословенског уједињења, указала на последице сукоба балканских држава (Први и Други балкански рат) на развој догађаја и ратна дешавања у Великом рату, контакте српских и бугарских политичара и интелектуалаца током тог ратног окршаја и место које је у Првом светском рату имала идеја о српско-бугарском јединству. Такође, анализирани су и најзначајнији проблеми везани за спољну политику југословенске краљевине, југословенско-совјетске и југословенско-чешке односе у Другом светском рату, интелектуалне везе и односе у рату, као и настојање интелектуалаца да и у будућности буде сачуван облик грађанског друштва у њиховим домовинама.

Бројни су научни радови колегинице Радојевић, објављени после реизбора у звање доцента, који се односе на историју политичких идеја и унутрашње-политичке прилике у српској и југословенској држави. Том тематском кругу, сасвим условно, припада шест научних радова: „Цивили и официри. Искуство Самосталне радикалне странке (1903)“, *Војноисторијски гласник,* 1/2008, стр 23-37; „Народ, држава, режим...(Прилог проучавању проблема)“, у: *Nations, States and Diasporas of the former Yugoslavia, Нација, држава и дијаспора на простору бивше Југославије*, Сремска Каменица 2010, стр. 109-120; „Јосип Броз Тито и корени југословенске федерације“ у:  *Facing the Past, Searching for the Future: The History of Yugoslavia in the 20 th Century, Суочавање са прошлошћу – Пут ка будућности: Историја Југославије 1918-1991*, Сремска Каменица 2010, стр. 371-378; „Југословенска идеја као део југословенског културног наслеђа“, *Огледи о југословенском културном наслеђу. Зборник радова са научног скупа Оквири конституисања југословенског културног наслеђа*, ур. И. Ковачевић, Београд 2012, стр. 21-37; „Югославянская государственная и национальная идея в период Первой мировой войны“, у: *Народы Габсбургской монархии в 1914-1920гг: от национальных движений к созданию национальных государств*, том I, Москва 2012, стр. 397-404; „On the Problem of Democracy and Parlamentarianisam in Yugoslavia between the Two World Wars“, *Историјски записи*, бр. 3-4, Подгорица 2012, стр. 99-110. У наведеним радовима колегиница Радојевић је обрадила посебности које су карактерисале погледе на националне и политичке проблеме између војних елита и представника грађанске демократије, занимала се за проблеме демократије и парламентаризма у виђењима различитих социјалних категорија у међуратној Југославији; анализирала је бројна питања и проблеме проистекле из различитог односа водећих националних елита (српске и хрватске) према држави с једне и режиму с друге стране, као и методама за које су се одлучивале у политичкој борби.

\* \* \*

***После избора у звање ванредног професора*** колегиница проф. др Мира Радојевић је објавила: две нове монографије, једна од раније написаних књига доживела је друго издање на енглеском и издање на македонском језику; 33 научна чланка, расправе и уводне студије; 13 биографских одредница у *Српској енциклопедији* и *Српском библиографском речнику*; један уџбеник историје за трећи и четврти разред гимназије. У истом периоду (од избора у звање ванредног професора) колегиница Радојевић је била: уредник 2 зборника научних радова; објавила је 16 критичких приказа; учествовала је са рефератом на 14 научних скупова и научних семинара; одржала је 1 предавање у иностранству и 2 предавања у Коларчевој задужбини; рецензирала је 17 књига.

Након избора у звање ванредног професора колегиница Радојевић је у коауторству са академиком Василијем Крестићем објавила књигу *Јасеновац*, САНУ, Посебна издања, књига DCLXXXVI, Председништво, књига 7, Београд 2017. Иако мањег обима, овај рад има велики значај с обзиром на веома успео покушај да се у кратком прегледу прикажу најзначајнији историјски догађаји везани за постојање овог злогласног логора у Другом светском рату, затим први покушаји откривања истине о њему, постојећи историографски резултат, однос револуционарних послератних власти према споменичкој култури српских жртава и контроверзни став савременог доба. Треба додати да овај преглед домаћем читаоцу, укључујући и историчаре, даје низ корисних информација и путоказа, а страном, с обзиром на то да је књига преведена на енглески, један мање познат и свесно потискиван део српске историје који из цивилизацијских разлога не би требало да буде заборављен.

Осим ове књиге, колегиница Мира Радојевић је током прошле године завршила први том волуминозне синтезе о српском народу у међуратном периоду: *Српски народ и југословенска краљевина*, I, *Од југословенске идеје до југословенске државе*, СКЗ, Београд 2018. Као врстан познавалац историје југословенске идеје, учинила је велики напор да добрим делом сасвим новим методолошким приступом, уз коришћење до сада мање познатих историјских извора и поштовање постојеће историографске и друге литературе, са дистанце од једног века након стварања југословенске државе покуша да одговори како је српска идеја постепено прерастала у југословенску, због чега је интелектуална и политичка елита у једној застрашујућој самообмани, а ради југословенског циља, упорно понављала тезу о јединственом троименом или троплеменом народу Срба, Хрвата и Словенаца, потирала жртве које су дали Срби, стварала прву југословенску државу помирења... Смело постављајући питања која су до скоро била незамислива у нучној историографији, анализирала је низ неистина и полуистина које су уткане у ту илузију, понашање појединаца, њихова болна искуства, раскорак између идеала и стварности... С обзиром на то да ово њено истраживање, настало као круна двадесетогодишњег проучавања садржи више стотина коришћених наслова, неопходно је истаћи да у домаћој историографији има мало дела која обухватају толико дуг временски распон. Притом, оно што је такође неопходно нагласити је да је ова књига у сваком свом сегменту проверљива, јер је обогаћена изузетно богатим научним апаратом. Кроз период дужи од једног века колегиница је анализирала политичку и националну мисао безброј истакнутих личности, еволуцију погледа, њихове рефлексије на друштво, задивљујућу самодисциплину једног народа чија историја показује да су га упоредо усмеравала два процеса: борба за демократију и борба за стварање самосталне националне државе у којој ће живети сви Срби. Истовремено, протумачила је многе истине и заблуде, искреност и неискреност оних који су ушли у југословенску државу, њихове улоге, однос према југословенској заједници, трајност једних и привременост других жеља. Ма колико сва ова питања била повремено сложена за разумевање, будући да задиру и у сферу државноправних односа, колегиница Радојевић је показала ванредну способност да о сложеним стварима пише разумљиво за сваког читаоца, а подстицајно за историчара. Истовремено, њен је стил ретко допадљив и препознатљив у домашој истоприографији.

Упоредо с овим новим књигама, књига *Србија у Великом рату 1914-1918.* објављена је на македонском језику, по други пут на енглеском језику и, по први пут, на словачком. Може се рећи да и те чињенице представљају реткост, будући да се не дешава често да једна историографска књига буде објављена на више језика и да доживи више издања.

Осим нових књига, колегиница Радојевић је ***после избора у звање ванредног професора*** у научним часописима и зборницима радова објавила 33 научна чланка, расправе и студије, које представљају једну органску и мисаоно кохерентну целину. Ипак, ради прецизнијег указивања на њено досадашње научно дело, слободни смо да, савим условно, скренемо пажњу на неколико хронолошких и тематских подцелина унутар којих се они могу сврстати, посматрати и вредновати. Напомињемо да ови радови садржајно прекорачују границе типологије и сврставања за које смо се определили у овом реферату и да су тематски повезани и са другим областима ауторових истраживачких интересовања, са којима чине нераздвојну целину.

Радови посвећени догађајима, појавама и процесима везаним за Први и Други светски рат представљају значајну тематску област којој је колегиница Радојевић била посвећена претходних година. У питању је 7 научних радова који из бројних углова, аналитички и синтетички, обрађују тему Првог и Другог светског рата. Унутар тог широког тематског круга питања може се уочити и више радова који се могу, сасвим условно, сврстати међу текстове који спајају историју рата са историјом интелектуалног живота. У њима ауторка настоји да одреди место Србије у Великом рату, укаже на односе које је та држава имала са савезницима, реконструише догађаје везане за дешавања у конкретним ратним годинама, скрене пажњу на размере и трагику страдања, још једном одмери зрелост политичких чинилаца и размере злочина који су били саставни део историје ратовања и страдања Срба у Првом и Другом светском рату. У питању су следећи радови: „Сербия в великой войне 1914–1918 годов, Начало великой войны, Сараевское покушение и Июльский кризис“, *Нёман. Ежемесячный литературно-художественный и общественно-политический журнал*, Минск, сентябрь, 9/2014, стр. 140–174 (коаутор: Љ. Димић);„Краљевина Србија и њене савезнице 1914. године“, у: *Црна Гора у Првом свјетском рату*, зборник радова, Цетиње 2014, стр. 29–53; „Србија 1914“, *Летопис Матице српске*, год. 190, април 2014, књ. 493, св. 4, стр. 510−518;„Неколико слика из Србије у пролеће 1915. године“, у: *Голија,* год. XII, бр. 21, Никшић 2015, стр. 16−21; Предговор у: Владимир Ј. Радојевић и Добросав Ј. Миленковић, *Пропаст српских регрута*, Нови Сад – Београд 2016, стр. 5−20; „Емигрантска влада Краљевине Југославије и мађарски злочини у Бачкој (1941‒1944)”, у: *Споменица академику Чедомиру Попову*, Нови Сад 2017, стр. 553‒586. Обради наведених тема ауторка је приступала проблемски. Радови показују да су крај рата и његови биланси потврдили да је 1918. настао сасвим нови свет, изграђен на рушевинама великих империја. Нашавши се на крају рата међу победницама, Србија, како показују ова истраживања, није ни могла назрети размере искушења и разочарења која ће српски народ проживети у држави за коју је жртвовао четвртину свога становништва.

Изучавање политичке емиграције стална је област интересовања колегинице Радојевић. У периоду од избора у звање ванредног профсора научној јавности су презентована 2 рада која припадају том тематском кругу. У питању су радови„Савез ’Ослобођење’ о спољној политицијугословенске државе (1948–1961)“, *Annales*, *Anali za istrske in mediteranske študije*, *Annali di Studi istriani e mediterranei, Annals for Istrian and Mediterranean Studies*,Series Historia et Sociologia, 24, 2014, 4, str. 681–690. и„Пред избором: српска политичка емиграција на крају Другог светског рата” *Војно-историjски гласник*, бр. 2/2016, стр. 156‒181. У наведеним текстовима указано је на ставове које је заступала југословенска демократска опозиција у емиграцији, заинтересована за смену власти у Југославији, алтернативе које су стајале пред њеним представницима на крају Другог светског рата и смерове којима се кретала историја појединца и народа у годинама и деценијама које су наступиле после 1945. године. Опредељеност за равногорски покрет и резервисаност према идеологији КПЈ одредили су судбину српске политичке емиграције. Пажљиво праћење међународних односа, чему је емиграција посвећивала велику пажњу, било је у функцији препознавања процеса који су у долазећем времену могли да доведу до рушења режима и повратка у земљу. Основна карактеристика наведених радова је добра изворна утемељеност, изузетно разумевање проблема о којима аутор пише, допадљив стил историјског исказа који на најбољи могући начин, спајајући историјске садржаје са прецизном мишљу и богатим језиком, Миру Радојевић издваја из круга савремених историчара.

Историографске теме, питања и проблеми имали су важно место у научном раду колегинице Радојевић и у времену после избора у звање ванредног професора. Том тематском кругу припада 7 радова у којима она критички вреднује архивске изворе, дневничке белешке, сећања и мемоарске радове значајних личности историје, указује на важност текстова који се тичу прекретних догађаја ХХ века, скреће пажњу на место појединих личности у историји и историографији, „отвара“ теме којима историографија није посветила довољну пажњу независно од њиховог значаја, суочава се са искушењима пред којима се налазила српска историографија и њени писци у другој половини ХХ и првим деценијама ХХи века. У питању су следећи радови:„Страна мемоаристика о Србији у Великом рату (1914−1918)“, у: *Православни свет и Први светски рат*, Зборник радова међународног научног скупа, ур. Владислав Пузовић, Београд 2015, стр. 303−316;„Мемоари кнеза Трубецког као извор за историју Србије у Првом светском рату”, *Србија и Русија 1814–1914–2014*. Међународни научни скуп, 13‒14. октобар 2014. године, ур. М. Војводић, САНУ, књ. CLV, Научни скупови, Одељење историјских наука, књ. 38, Београд 2016, стр. 185‒208;„Die Oktoberrevolution in der jugoslawischen (serbischen) Historiografie”, *Arbeitbewegung geschichte, Zeitschriftfürhistorischestudien*, 2017/I, 81‒100; „Развој југословенске (српске) историографије о Великом Октобру’’, *Српска политичка мисао*, бр. 3/2017, стр. 13‒33; „Искушења савремене српске историографије“, у: *Studia Balkanica Bohemo-Slovaca*, VII, *Příspěvky přednesene na VII. mezinárodním balkanistickém sympoziu v Brně ve dnech 28. – 29. listopadu 2016*, editoři: Václav Štěpánek – Jiří Mitáček, Brno 2017, 65–78;„Чешке теме у *Српском књижевном гласнику (1920‒1938)”,*у: *Od Moravy k Moravě*. *Од Мораве до Мораве*, III, *Z historie česko-srbských vztahů*, Editoři: Václav Štěpánek a Ladislav Hladký, Brno 2017, 237‒259; „Милан Недић у српској историографији”, *Контроверзе у српској историографији*, ур. Михаило Војводић, САНУ, Циклус предавања, књ. IV, Београд 2018, стр. 83‒99. Радови посвећени историографским темама посредно говоре о мноштву области интересовања које историчаре са ових простора спајају са колегама у иностранству (словенски свет, балканске државе, европски историчари). Закључак је ауторке да су развој историографије, њена тематска разуђеност и изворна утемељеност у многоме зависила од владајуће идеологије и типа друштвеног уређења. Истраживања показују да је нужна контроверзност историје, али и историографије, једна од тема која искушава критичност историчара. Међу узроцима тих искушења колегиница Радојевић види она која проистичу из: природног развоја науке о прошлости (усавршавање методологије, унапређење теоријске мисли, настојања што прецизнијег сагледавања прошлости и нужности осавремењавања, упућеност на методе и истраживачке технике других наука, појава нових извора која нужно мењају историографску слику прошлости...); изазова који су историји као науци упућени на прелазу из ХХ у ХХI век, а тичу се радикалне промене друштвено-политичке стварности (система) после краја Хладног рата, што је неминовно утицало на ревизију историографске слике прошлости; најзад проблема које је изазвало разбијање и распад југословенске државе и „отварање“ дуго потискиваних тема, појаве нових историјских извора, али и нових историографских (често политички обојених) тумачења која инсистирају на „политичкој коректности“, а не на утврђивању истине о прошлости, нових вредносних судова у којима политика настоји да арбитрира над струком. Историографске анализе колегинице Радојевић указују на значај и недовољну искоришћеност појединих историјских извора, посебно оних у којима актери догађаја сведоче о свом месту и улози у историји. Значај критичког сагледавања „колективног сећања“ још једна је од тема о којој колегиница Радојевић пише. То важи и за проблеме у тумачењу прошлости који проистичу из потребе за упоредном анализом улоге личности у историји и начина њиховог сагледавања и разумевања у историографији.

Спољна и унутрашња политика југословенске државе у међуратним, ратним и послератним годинама још је једна од области којима је колегиница Радојевић, после избора у звање ванредног професора, била посвећена. Том тематском кругу питања припада 8 научних радова, објављених на српском и више европских језика. По форми различити и тематски разуђени, ти текстови указују на несталну природу српско-руских односа у ХХ веку, односе српске грађанске левице према совјетској стварности, суштину југословенске спољне политике у годинама пред Други светски рат, место и улогу Српске православне цркве у успостављању бољих односа унутар православног света и међу балканским државама, страначку политику у предвечерје европских ратова. У питању су следећи радови: **„**Српско-руски односи (1914–1990)“, у: *Руски некропољ у Београду. Знамење историјског пријатељства*, Београд 2014, стр. 46–63; „Сербско-руские отношения (1914–1990)“, *Русский некрополь в Белграде. Символ исторической дружбы*, Белград 2014, стр. 48–67;„Сербские левые и Советская Россия. ’Туманы’ Драгиши Васича“, у: *Из истории Сербии и русско-сербских связей 1812 – 1912 – 2012*, Москва 2014, стр. 191–209; Предговор у: *Извештаји Министарства иностраних послова Краљевине Југославије за 1938. годину*, књ. IX, пр. Јелена Ђуришић, Београд 2014, стр. V–XXII**;** „Serbian Orthodox Church cooperation and frictions with Ecumenical Patriarchate of Constantinople and Bulgarian Exarchate during interwar period“, *Studia academica šumenesia,* 2, 2015, 126‒143 (коаутор: Срђан Мићић)**;** Предговор у: *Извештаји Министарства иностраних послова Краљевине Југославије за 1940−1941. годину*, књ. XI, пр. Драган Теодосић, Београд 2015, стр. V−XXIII**;** „Самостална радикална странка у борби за препород унутрашње управе (1901‒1914). Утисци и сећања”, *Држава и политике управљања (18‒20. век)*, зборник радова, ур. Петар В. Крестић, Београд 2017, стр. 103‒121;„Демократска странка и споразум Цветковић–Мачек”, *Глас CDXXVIII Српске академије наука и уметности*, *Одељење историјских наука*, књ. 18, Београд 2018, стр. 513‒532. Наведени радови својим садржајем обогаћују постојећа знања о међудржавним односима, указују на значај традиционалних и верских институција у међусобној сарадњи држава и животима народа, разоткривају утицаје које остварују појединци у међународној политици. Колегиница Радојевић пише о перепцији Русије/СССР-а од страна маладих српских интелектуалаца и променама које слика Совјетског Савеза и совјетске стварности трпи с протоком времена. Анализирани су политички потези власти на спољном и унутрашњем плану, али и изнета суштина критике опозиције уз уочавање бројних видова промена и одступања од претходних ставова. Слика спољне политике и унутрашњих прилика коју нуде радови колегинице Радојевић је исторична (променљива). Истраживања колегинице Радојевић су показала да спољна и унутрашња политика социјалистичке Југославије, за разлику од оне коју је водила југословенска краљевина, у највећој мери није била српска политика или барем она у којој би српска нација (а и Србија као део Југославије) успевала да сачува део својих спољнополитичких и унутрашњеполитичких традиција, утицаја и приоритета.

Изучавање историје идеја и интелектуалне историје представља трајну област интересовања колегинице Радојевић. Тим темама посвећено је 10 радова објављених после избора у звање ванрдног професора. У њима аутор указује на морални профил српског грађанског интелектуалца, идентификује политичке погледе, ставове и односе неких од личности које су чиниле најкреативнији део српске интелектуалне и политичке сцене у првој половини ХХ века (Ј. Жујовић, Ј.М. Јовановић, Љ. Стојановић, Ј. Цвијић, Д. Васић...), проговара о кључним питањима српске и југословенске историје. Истраживања су разоткрила мноштво детаља из сфере личног, указала на место мислећих људи у јавном, политичком и друштвеном животу југословенске државе, скренула пажњу на кључне проблеме са којима се суочавао мислећи појединац, ужи круг истомишљеника, шири национални корпус, државна политика и јавност. Спектар тема о којима интелектуална елита размишља, а колегиница Радојевић критички пише, изузетно је широк. У питању су следећи радови: „Преписка српских интелектуалаца као извор за историју Првог светског рата. Из ратних писама Јована М. Жујовића 1915−1918“, у: *Србија и геополитичке прилике у Европи 1914. године*, ур. Миломир Степић и Љубодраг Ристић, Лајковац – Београд 2015, стр. 211−246;„Јован М. Јовановић и питање одговорности Србије за изазивање Првог светског рата“, у: *Срби и Први светски рат 1914−1918*, Зборник радова са међународног научног скупа одржаног 13−15. јуна 2014, Српска академија наука и уметности, Научни скупови, књига CL, Одељење историјских наука, књига 37, ур. Драгољуб Р. Живојиновић, Београд 2015, стр. 203−220;„Jovan M. Jovanović on the Outbreak of the First World War“, *The Serbs and the First World War 1914−1918*, Proceedings of the International Conference held at the Serbian Academy of Sciences and Arts, Belgrade, June 13−15, 2014, Edited by Dragoljub R. Živojinović, Belgrade 2015,187−204;„Љубомир Љуба Стојановић“, у: *Срби 1903−1914. Историја идеја*, пр. Милош Ковић, Београд 2015, стр. 627−646;„Јован Цвијић у друштвено-политичком животу српске и југословенске државе“, у: *Јован Цвијић. Живот, дело, време. Поводом 150 година од рођења*, САНУ, Географски институ САНУ, Београд 2015, стр. 79−95; „Jovan Cvijić in social and political life of the Serbian and Yugoslav States“, u: *Jovan Cvijić. Life, Work, Times*, Serbian Academy of Sciences and Arts, Geographical Insitute „Jovan Cvijić“ SASA, Belgrade 2015, 79−95;„Драгиша Васић и Совјетска Русија”, *Зборник Матице српске за историју*, 92, Нови Сад 2015, стр. 77−91; „Љуба Стојановић у полемици с *Новом Европом”*, у: *Ужички зборник*, бр. 40/2016, Ужице 2016, стр. 23−56;„Јован Цвијић и Југословенска демократска лига (1918‒1919)”, *Зборник Матице српске за историју*, бр. 95, Нови Сад 2017, стр. 47‒70;„Из преписке Саве Косановића“, *Зборник о Србима у Хрватској*, 11, САНУ, Београд 2017, стр. 87‒100. Објављени радови скрећу пажњу научној јавности на истраживачку потребу отклањања сазнајних празнина у разумевању истог проблема код заговорника различитих политичких идеја и представника различитих генерација. Истраживања указују на улогу српских научника у одбрани отаџбине, пропаганди југословенске идеје, обликовању будућег уређења југословенске државе. Питања о одговорности Срба за изазивање Првог светског рата, њиховој улози у заједничкој држави, смислу и проблемима српско-хрватских односа, што је изазивало полемике са значајним одјеком у оновременој политичкој и стручној јавности, још неке су од тема о којима колегиница Радојевић пише.

Тематски нови и разноврсни, хронолошки везани за цео 20. век, утемељени на „чврстом тлу“ историјских извора и релевантној литератури, радови др Мире Радојевић представљају сигуран темељ и инструктивни путоказ за свако даље бављење историјом југословенске идеје, историје Првог и Другог светског рата, интелектуалне и политичке историје југословенске државе, унутрашњом и спољном политиком Југославије, српским питањем и српско-хрватским односима. У њиховом средишту је интересовање историчара за судбину појединца и читавих политичких и интелектуалних генерација на прелому епоха обележених ратовима, идеологијама, процесима дугог трајања. Истраживања и научни радови колегинице др Мире Радојевић у знатној мери су допринели ширењу поузданих знања о историји југословенске државе, интелектуалним и политичким елитама, политичким идејама, спољној и унутрашњој политици, ратним прегнућима. Наступи на бројним међународним научним скуповима и објављивање радова на језицима данас најутицајнијих историографија света, најдиректније су допринели укључивању истраживачких резултата српске историографије у међународну размену знања.

\*

Највишом оценом се може вредновати и педагошки рад колегинице др Мире Радојевић. У питању је наставник који се темељно припрема за наставу и изводи је на највишем стручном нивоу, а својим несебичним ангажовањем доприноси развоју наставе, подстицању студената на самостални рад и припреми научног подмлатка. Из тих разлога предавања и укупни педагошки рад колегинице др Мире Радојевић увек су од студената вреднован изузетно високим оценама. Практичан рад са студентима у архиву, извођење наставе на историјским изворима, анализа историјских садржаја у лепој књижевности, увођење у наставни процес најновије литературе, неки су од облика садржаја рада које колегиница Радојевић уноси у наставни процес и тако додатно стимулише студенте. Резултат таквог приступа је подстицање и активно укључивање студената у наставни процес што је, уз остало, показатељ поседовања педагошких знања. О томе сведоче и успели и стручно високо вредновани уџбаници и радне свеске за историју намењени ученицима осноивних и средњих школа, чији је колегиница Радојевић аутор. Свих претходних година колегиница Радојевић је са успехом држала наставу из предмета: Историја Југославије, Југославија и међуратни свет, Југославија и идеје ХХ века, Југословенска држава и њене елите и Југословенска држава у Другом светском рату – Сукобљене нације, вере и идеологије. Предавања и вежбе из предмета Југословенска држава и идеје ХХ века похађали су и студенти историје уметности којима је то био изборни предмет. Студентима етнологије и антропологије држала је једносеместрални предмет Југословенска држава и друштво. На мастер и докторским студијама обављала је редовну консултативну наставу. Под њеним менторством одбрањена су 172 дипломска рада, 63 мастер рада, једна магистарска теза и 11 докторских дисертација. Осим тога била је члан комисије за одбрану 14 докторских дисертација и 22 магистарске тезе. Колегиница Радојевић у наставни процес перманентно уводи резултате домаће и стране науке који се тичу историје југословенске државе, а своја предавања оплемењује и сазанањима до којих долази сопственим истраживањима. Менторски рад колегинице др Мире Радојевић такође се може оценити највишом оценом.

Као предавач колегиница Радојевић је 2007. године гостовала на Филозофском факултету Масариковог универзитета у Брну (Чешка Република) и потом била инострани ментор доктораната овог Факултета. У марту 2015. године била је гостујући професор на Историјском факултету Државног универзитета у Курску (Руска Федерација). На Коларчевом народном универзитету одржала је седам јавних предавања. Предавач је на Дипломатској академији Министарства иностраних послова Републике Србије. У протеклом раздобљу била је сарадник на четири домаћа и два међународна научна пројекта. Са саопштењима је учествовала на 51 домаћем и међународном научном скупу ( у Руској Федерацији, Чешкој Републици, Немачкој, Мађарској, Хрватској...).

Колегиница Радојевић је новембра 2018. године изабрана за дописног члана САНУ. Председник је Управног одбора Архива Југославије, члан Управног одбора Марице српске, Српске књижевне задруге, Одбора за историју ХХ века САНУ, Уређивачког одбора Српске енциклопедије, Уређивачког одбора Српског биографског речника и Стручног савета Музеја историје Југославије. Била је члан редакција часописа *Историја 20. века* и *Токова историје*, а и даље је члан редакције *Зборника Матице Српске за историју* и *Историјске баштине*, као и редакције монографских издања Института за новију историју Србије.

Добитник је награде „Иларион Руварац“, коју у области историографије додељује Матица српска, Плакете Коларчеве народне задужбине и Посебног признања за допринос науци на 62. међународном сајму књига у Београду (заједно с академиком Василијем Крестићем).

Колегиница др Мира Радојевић је својим научним резултатима и педагошком делатношћу вишеструко испунила све прописане услове за избор у звање **редовног професора**. Имајући све наведено у виду, слободни смо да Наставно-научном већу Филозофског факултета у Београду најтоплије препоручимо да прихвати наш позитивни реферат о научном и наставном раду др Мире Радојевић и изабере је у звање **редовног професора** за ужу научну област **Историја Југославије**, са пуним радним временом, на неодређено време.

**У Београду, Комисија:**

**30. 01. 2019.**

Др Милан Ристовић, редовни професор,

Филозофски факултет у Београду

Др Драган Богетић, научни саветник,

Институт за савремену историју у Београду

Др Љубодраг Димић, редовни професор,

Филозофски факултет у Београду

(писац реферата)