Наставно-научном већу

Универзитет Београду – Филозофски факултет

У својству чланова Комисије за припрему извештаја о избору у истраживачко звање, изабраних на трећој редовној седници Наставно-научног већа Филозофског факултета, одржаној 21.02.2019. године, подносимо Већу следећи

**ИЗВЕШТАЈ**

**о испуњености услова за избор кандидата Богдане Стаменковић**

**у звање истраживач-приправник**

Богдана Стаменковић рођена је 22.08.1994. године у Приштини. Основну школу и Гимназију завршила је у Обреновцу са одличним успехом. Основне академске студије на Филозофском факултету у Београду уписала је 2013. године, а окончала 2017. године са просечном оценом 9,47. Завршни рад под називом „Хјумов проблем узрочности“ одбранила је 5. јула 2017. године са оценом 10 и тиме стекла звање *дипломирани филозоф*. Мастер академске студије на Филозофском факултету окончала је 2018. године, са просечном оценом 10,00. Мастер рад „Сосин услов сигурности и проблем филозофског скептицизма“ одбранила je 20. септембра 2018. године са оценом 10, чиме је стекла звање *мастер филозоф*. Исте године је уписала докторске академске студије на Филозофском факултету, као други позиционирани кандидат на коначној ранг-листи. Као примарне области интересовања наводи епистемологију, филозофију језика и филозофију духа и когниције.

Током основних академских студија, колегиница Богдана Стаменковић била је стипендисткиња Министарства просвете, науке и технолошког развоја Републике Србије (од 2014-2016. године). Од 2016. године, добитник је стипендије за изузетно надарене студенте у Републици Србији, коју додељује Министарство просвете, науке и технолошког развоја.

Богдана Стаменковић је више пута била добитник награде за најбоље студенте општине Обреновац, која се додељује студентима основних и мастер академских студија.

Од августа 2018. године, учествује у организацији међународне конференције из области филозофије за студенте постдипломских студија, као један од студената који су се заложили за обнављање ове конференције. Тренутно активно ради на организовању четврте међународне студентске конференције (*Forth Belgrade Graduate Conference in Philosophy*), која ће се одржати од 10-12. маја 2019. године на Филозофском факултету у Београду и бити посвећена областима епистемологије, филозофије науке, филозофије језика и филозофије духа и когниције.

Као студент докторских академских студија, прикључена је на пројекат „Динамички системи у природи и друштву: филозофски и емпиријски аспекти“ (ев. број 179041).

Ради на објављивању рада у области савременог филозофског скептицизма.

Течно говори енглески и немачки језик, а елементарно и норвешки језик.

Пошто су убедљиво доказани академски квалитети и научно-истраживачки потенцијал кандидаткиње, комисија сматра да су испуњени сви неопходни услови и предлаже Наставно-научном већу да изабере Богдану Стаменковић у звање истраживача-приправника.

У Београду, 22.02.2019. Чланови Комисије:

Проф. др Живан Лазовић, редовни професор

Доц. др Машан Богдановски

Доц. др Александра Зорић