Наставно-научном већу

Универзитета у Београду – Филозофског факултета

У својству чланова Комисије за припрему извештаја о избору у истраживачко звање, изабране на III редовној седници Наставно-научног већа Филозофског факултета одржаној 21.02. 2019. године, подносимо Већу следећи

**ИЗВЕШТАЈ**

**о испуњености услова за избор колеге Луке Кешељевића**

**у звање истраживач-приправник**

Докторанд Лука Кешељевић рођен је 19. 08. 1988. године у Требињу (СФРЈ). Основну школу завршио је у Вилусима (Никшић), а средњу школу у Требињу. На основним студијама на Одсјеку за филозофију Филозофског факултета у Никшићу провео је четири године и за то време стекао просек од 9,37. Био је корисник Стипендије за талентоване студенте. Дипломирао је 30. 12. 2011. године оценом десет (10).

Радно искуство у својству професора филозофије стицао је у Средњој економској школи „Мирко Вешовић“ у Подгорици у периоду јануар – октобар 2013. године.

На Одсеку за филозофију Филозофског факултета у Новом Саду завршио је мастер академске студије са просечном оценом 9,57. Мастерирао је 19. 10. 2018. године под менторством проф. др Драгана Прола на тему: „Парадокс прве филозофије: Аристотел и Декарт“ и том приликом добио максималну оцену. У првој целини свог мастер рада аутор Кешељевић пише о конституисању термина и појма, уводећи појмове метафизике, онтологије, теологије и епистемологије. Друга целина говори о онтоцентризму као принципу Аристотеловог филозофирања. Трећи део односи се на Декартов егоцентризам као принцип филозофирања, док се четврти део бави питањем континуитета/дисконтинуитета прве филозофије. Овако конципиран мастер рад представља веома успешну и аутентичну научну синтезу, и препоручује кандидата Кешељевића за научно-истраживачку делатност.

Тренутно је на првој години докторских академских студија на Одсеку за филозофију Филозофског факултета у Новом Саду, коју је уписао први пут.

До сада је објавио два рада:

* „Fihteov pojam prakse“ (111-140) u: *Arhe* – časopis za filozofiju Filozofskog fakulteta u Novom Sadu, godina XIII, N° – 25/2016;
* „Апоретичност Декартовог утемељења прве философије“ (79-94) у: *Смисао* – часопис одјељења за друштвене науке Матице српске – Друштва чланова у Црној Гори, 1-2/2016.

У првом раду аутор Кешељевић разматра Фихтеов појам праксе. Прво се осврће на античко разумевање појма, те на његово основно обележје – раздвојеност праксе и теорије, субјекта и објекта. Потом разматра Кантову доделу примата пракси. Остатак рада посвећује Фихтеовом разумевању праксе, анализира појмове делорадња, интелектуални опажај, бави се односом Ја–не-Ја. Затим разматра однос знања и делања, те питање хуманитета. У последњем делу рада разматра проблем спекулације и њене супротстављености према филозофији (метафизици), а потом је доводи у однос са револуцијом.

У другом раду аутор разматра Декартово утемељење прве филозофије. Бавећи се нововјековном обновом метафизике, приближава је контексту Декартове филозофије, разграничавајући је са појмом онтологије. Прву филозофију посматра као епистемологију, али и као теологију, инсистирајући на њеном двостраном карактеру, истичући апоретичан однос.

Рад под називом „Ничеово разумијевање живота и декаденције“, у процедури је за објављивање у нишком часопису *Теме*.

Рад под називом „Почетак у филозофији као методолошки проблем“, у процедури је за објављивање у часопису *Смисао*, одјељења за друштвене науке Матице српске – Друштва чланова у Црној Гори.

Објављени радови, као и радови у поступку објављивања, сведоче о јасно профилисаном тежишту његовог научноистраживачког рада, у чијем средишту су, дакле, античка филозофија, посебно метафизички системи Аристотела и Плотина, с једне стране, односно системи модерне филозофије, у првом реду Декарт и Фихте, с друге стране. Метода којом се при раду аутор служи је компаративистичка, описујући однос античких и модерних мислилаца у контексту метафизике, етике и политичке мисли.

Колега Кешељевић укључен је у пројекат Министарства просвете, науке и технолошког развоја ON-179064, под називом Историја српске филозофије, којим руководи проф. др Ирина Деретић.

Будући да су, према наведеном, убедљиво доказани академски квалитети, стваралачка надареност и научноистраживачки потенцијал кандидата, Комисија сматра да су испуњени сви неопходни услови и са задовољством предлаже Наставно-научном већу да изабере Луку Кешељевића у звање истраживача-приправника.

У Београду, 22.02. 2019. године Чланови Комисије:

Др Ирина Деретић, ванредни професор

Др Небојша Грубор, редовни професор

Др Миланко Говедарица, ванредни професор