**НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА УНИВЕРЗИТЕТА У БЕОГРАДУ**

**Извештај о избору др Јанка Нешића у звање научни сарадник**

Изабрани на III редовноj седници Наставно-научног већа Филозофског факултета, одржаној 21. 02. 2019. године, у Комисију за писање извештаја о избору кандидата др Јанка Нешића у звање научног сарадника, имамо част да поднесемо следећи извештај.

**Биографија кандидата**

Јанко Нешић рођен је 1985. године у Алексинцу, где је похађао основну школу и Гимназију. Основне студије филозофије завршио је на Филозофском факултету у Нишу 2009. године, са просечном оценом 9,65, бранећи дипломски рад „Кристали времена, појам филмског времена код Жила Делеза“ (оцена 10). Школске 2009/10. године уписује докторске студије филозофије на Филозофском факултету у Београду. Под менторством професора др Слободана Перовића, децембра 2015. године одбранио је докторску тезу „Проблем менталне каузалности: решење преко диспозиционе теорије каузалности“. На докторским студијама остварио је просечну оцену 9,00. У току 2016. године био је полазник летње школе Централно-европског универзитета (CEU) у Будимпешти. Као стипендиста Универзитета у Фрибургу (Швајцарска), 2016. године био је гостујући истраживач на постдокторском нивоу код професорке Мартине Нида-Румелин (Martine Nida-Rümelin).

**Анализа научних резултата**

**Рецензирани радови у научним часописима**

1) „Dispositional explanations in dualism“, *Филозофија и друштво*, 24(4); стр. 218-241. У свом раду Јанко Нешић истиче следећу тезу – да би одбранили ментална објашњења дуалисти се могу позвати на диспозиције (моћи). Прихватајући диспозициону теорију каузалности дуалиста може плаузибилније бранити ментална објашњења која су независна од физичких објашњења. Међутим, у случају да се прихвати оваква теорија каузалности, недостаци и двоструки онемогућивачи неће бити прави узроци, и решења која се позивају на овакве узроке могу бранити само њихову експланаторну релевантност у менталним објашњењима. Постоји могућност да таква објашњења могу бити каузална, иако се не односе на праве узроке.

2) „Дуализам, ментална објашњења и принцип експланаторног искључења“, *Theoria*, 56(1); стр.19-45. У раду аутор истиче да Кимов принцип експланаторног искључења (ЕЕ) представља проблем дуалистичким објашњењима менталних својстава. Гиб критикује Кимов ЕЕ, али показује да слабија верзија ЕЕ\* такође представља проблем менталним објашњењима из дуализма. Овај чланак испитује могући одговор интеракционог дуализма на аргументе из ЕЕ и ЕЕ\*. Показује се да се аргументи из ЕЕ и ЕЕ\* заснивају на премисама аргумента из двоструке детерминације – на каузалном искључењу и каузалној затворености физичког домена. Кандидат у раду ефектно показује како интеракциони дуализам може одговорити на аргумент из ЕЕ побијањем аргумента из двоструке детерминације.

3) „Од слике-времена до слике вечности: Бергсон, Делез, Тарковски“, *Хуманистика*, Vol. 1. (1); стр. 99-110. Др Јанко Нешић у свом тексту преко анализе Делезових типова филмских слика и филмске онтологије Тарковског указује на могућност кинематогрфа да нам прикаже вечност. У раду се најпре показује које врсте слика разликује Делез (слика- покрет и слика-време), а затим се илуструје како Делезово схватање филмског времена води порекло од теорије Анрија Бергсона. Делезово филозофско разумевање времена на филму Нешић повезује са учењем Тарковског из књиге *Вајање у времену*. Тарковски је сматрао да је кинематографија уметност чији језик је само време. Закључке Тарковског о природи филма аутор користи да укаже како се може говорити о новој врсти филмске слике, коју, пратећи Делезову таксономију, он назива слика-вечност.

4) „Against deflation of the subject“, *Филозофија и друштво*, 28(4); стр. 1102-1121. У овом тексту кандидат прецизно и детаљно показује да теорије субјективности и пререфлективне самосвести могу бити од користи онима који заступају панпсихизам у бољем разумевању природе субјеката искуства, а посредно, при решавању проблема комбинације. На проблем комбинације субјеката, који се ставља пред панпсихисту, обично се одговара “дефлацијом” - субјект се елиминише или своди на сама искуства. Многе модерне панпсихистичке теорије су дефлационистичке и заузимају редуктивно становиште према субјективности. Значај пререфлективне самосвести, као аспекта свести, није довољно признат од стране панпсихиста. Теорије сопства, инспирисане феноменологијом, које бране постојање субјективног аспекта свести, могу бити од значаја у аргументацији против могућности редукције субјеката искуства. У овом раду кандидат показује како феноменологија субјективног карактера свести и пререфлективне самосвести доприноси дебати о проблему комбинације субјеката у панпсихизму.

5) „Does Integrated Information lack subjectivity?“, *Theoria*, 61(2); стр. 131-145. Јанко Нешић у чланку испитује основне претпоставке теорије интегрисаних информација и могућност да се уз помоћ наведене теорије пружи један могући одговор на „тешки проблем свести“. Након аргументовања у прилог неподобности појмовног апарата наведене теорије да самостално пружи одговор на тешки проблем свести, аутор испитује могућност да теорија интегрисане информације заједно са неком верзијом панпсихизма може пружити тражени одговор. Напослетку, аутор пружа аргумент базиран на теорији феноменалне субјективности да ни унапређена теорија интегрисаних информација не пружа одговарајући оквир у којем би могао да се разреши тешки проблем свести како га је дефинисао Чалмерс. Аутор је консултовао рецентну и релевантну литературу и изложио одговарајућа становишта и аргументе на јасан и прецизан начин. Закључак до којег аутор долази је добродошао додатак филозофској литератури која се бави природом свести и њеном структуром.

6) „Subject emergence in panpsychism“, *Facta Universitatis series Philosophy, Sociology, Psychology and History*, 17(3); стр. 169 – 178. Аутор у чланку нуди оригинално решење на проблем комбинације субјеката у Раселовском панпсихизму. Проблем комбинације појављује се када покушамо да разумемо како макроискуство и макросубјекти настају из микроискуства и микросубјеката. Јанко Нешић аргументује да панпсихисти могу заобићи проблем комбинације ако прихвате да бране одређени облик емергенције (уместо комбинације). Тип емергенције који би био од помоћи панпсихистима је Шумејкерова емергенција, по којој постоје „микро-латентне“ моћи поред „микро-манифестних“. Ова теорија емергенције, у нешто измењеном облику, примењује се на Раселовски панпсихизам у раду. користећи Шумејкеров тип емергенције, панпсихисти на плаузибилнији начин могу да објасне појаву макросубјективности.

**Рецензирани радови у зборницима**

1) „Selves: the view from panpsychism“, *Proceedings of The First International Philosophical Dialogue EAST-WEST, Macedonian Academy of Sciences and Arts*, 2(4); стр. 97-106. У раду се разматра питање природе субјеката искуства у контексту Раселовског панпсихизма. Да би успешно решили проблем сумирања субјеката (проблем комбинације субјеката) панпсихисти најчешће бране редуктивна становишта о субјектима. По таквим становиштима субјекти имају само синхронијско јединство, али не и дијахронијско. Стросонова редуктивна теорија непостојаних субјеката се испитује у раду и критикује тако што се указује да постоји проблем самоидентификације. Стросоново становиште о субјектима постаје проблематично у светлу феноменологијског холизма. Како синхронијско поље искустава, као целина, претходи својим деловима, постоји само једно искуство са којим је субјекат идентичан, па мора постојати и дијахронијско јединство, аргументује се у раду.

**Квантификација радова је видљива из библиографије:**

**Радови у националном часопису међународног значаја (М24)**

„Dispositional explanations in dualism“, *Филозофија и друштво*, Београд, 2013/24(4): стр. 218-241. ДОИ: https://doi.org/10.2298/FID1304218N

„Дуализам, ментална објашњења и принцип експланаторног искључења“, *Theoria*, Београд, 2013/56(1): стр. 19-45. ДОИ: https://doi.org/10.2298/THEO1301017N

„Against deflation of the subject“, *Филозофија и друштво*, Београд, 2017/28(4): стр. 1102-1121. ДОИ: https://doi.org/10.2298/FID1704102N

„Does Integrated Information lack subjectivity?“, *Theoria*, Београд, 2018/61(2): стр. 131-145.

ДОИ: https://doi.org/10.2298/THEO1802131N

**Саопштење са међународног скупа штампано у целини (М33)**

„Selves: the view from panpsychism“, *Proceedings of The First International Philosophical Dialogue East-West* (Science and Religion), Macedonian Academy of Sciences and Arts, 2015/2(4), стр. 97-106. ISSN (принт) 1857-9299 ISSN (онлајн) 1857-9302.

**Саопштења са међународног скупа штампано у изводу (М34)**

„Powers theory of causation and mental causation“, *First Belgrade Graduate Conference in Philosophy and Logic,* University of Belgrade, 25. 04. 2014.

„Emergentist Russellian monism or That obscure subject of panpsychist desire“, *Second Belgrade Graduate Conference in Philosophy and Logic*, University of Belgrade, 25. 4. 2015.

„Integrated Information Theory and artificial intelligence“, *Наука и савремени универзитет* 5, НИСУН, Универзитет у Нишу, 13-14. 11. 2015.

,,Ego as an individual substance”, *Neurophilosophy Lunch Time Seminar*, University of Milan, 29. 11. 2016.

„Mental explanations in interactive dualism“, *PhiloSophia*, University of Sofia, 14-15. 09. 2018.

„Dispositional interactive dualism“, *Dualism in the Twenty-First Century*, CEU, Budapest, 6-8. 12. 2018.

**Радови у истакнутом националном часопису (М52)**

„Subject emergence in panpsychism“, *Facta Universitatis series Philosophy, Sociology, Psychology and History*, Ниш, Vol. 17, No 3, 2018, стр. 169–178. ДОИ: https://doi.org/10.22190/FUPSPH1803169N.

**Домаћи новопокренути научни часопис (М54)**

“Од слике-времена до слике вечности: Бергсон, Делез, Тарковски”, *Хуманистика*, Београд, 2017/1. (1), стр. 99-110.

**Ауторизована дискусија са националног скупа (M65)**

Нешић, Ј. и други, ауторизована дискусија са семинара, 08. 06. 2017. Институт за филозофију и друштвену теорију „Pre-reflective Self-awareness and Experiential Selfhood: Singular and Plural? (Dan Zahavi)“, *Филозофија и друштво*, XXVIII (4), 2017. Београд.

Као што се може видети из библиографије и анализе, др Јанко Нешић активно се бави научним ангажманом. Теме објављених радова и докторске дисертације показују да је област специјализације научног истраживања др Јанка Нешића филозофија духа. Кандидат проучава проблеме метафизичке природе сопства, самосвести и панпсихизма, али је објављивао радове и из филозофије филма и филозофије науке. У својим радовима користи најновију релевантну литературу, прегледно структуира и аргументовано образлаже тезе и идеје које заступа. Кандидат познаје и прати савремене дискусије и разматрања у оквиру датих области филозофије и даје особене и оргиналне одговоре на становишта и идеје појединих филозофа.

Др Јанко Нешић је био полазник летње школе Централно-европског универзитета (CEU) у Будимпешти. Остварио је и значајну сарадњу са *Центром за когнитивне науке* у Нишу у оквиру чијег рада је 17. 05. 2017. одржао јавно предавање под називом „Phenomenological argument for the substantival self“. Учествовао је у научним дискусијама које организује *Институт за филозофију и друштвену теорију* у Београду, као што је семинар са Деном Захавијем (Dan Zahavi, University of Copenhagen): „Pre-reflective Self-awareness and Experiential Selfhood: Singular and Plural?“ Учествовао је на више научних скупова и имао саопштења у земљи и иностранству (Ниш, Београд, Скопље, Софија, Будимпешта, Фрибург, Милано). Имао је шест усмених излагања на међународним научним скуповима. Др Јанко Нешић учествовао је по позиву и имао излагања на више међународних конференција националног значаја и водећег националног значаја. Као стипендиста Универзитета у Фрибургу (Швајцарска), био је гостујући истраживач на постдокторском нивоу код професорке Мартине Нида-Румелин (Martine Nida-Rümelin).

**Закључак**

На основу свега реченог, закључујемо да је др Јанко Нешић својим досадашњим радом показао истраживачку зрелост и способност како за фундаментална теоријска истраживања у области филозофије духа, тако и склоност ка интердисциплинарном раду, те да је испољио активан стручни ангажман. Вреди посебно истаћи да је доктор Нешић својим истраживањима метафизичких проблема менталне узрочности, дуализма и панпсихизма отворио један нови начин приступа овим темама у нашој научној јавности. Такође, имајући у виду квантитативну и квалитативну оцену радова Комисија сматра да је кандидат испунио све услове за стицање научног звања и предлаже да се др Јанко Нешић изабере у звање НАУЧНИ САРАДНИК.

У Београду, 22.02.2019.

Чланови комисије:

Др Слободан Перовић

ванредни професор

Др Живан Лазовић

редовни професор

Др Петар Бојанић

научни саветник

Институт за филозофију и друштвену теорију